Forestil dig at sidde på en restaurant, have brugt halvdelen af dit månedlige madbudget på østers - og blive glædeligt overrasket, da det tikker ind, at middagen var gratis. Eller at betale for brødet hos bageren og opleve, at pengene umiddelbart efter er tilbage på kontoen.

Det kan i de næste to måneder bliver muligt, når MobilePay dagligt tilbagebetaler dine indkøb og kvitteringer via app’en, når du handler i de fysiske butikker, der bruger tjenesten.

I alt regner MobilePay med at betale beløb tilbage for omkring 800.000 kroner.

»Vi har udviklet en algoritme, der tilfældigt udvælger vindere flere gange dagligt og op mod 21.000 gevinster er på spil,« forklarer Peter Kjærsgaard, der er presseansvarlig ved MobilePay.

Hverken butikker eller brugere skal foretage sig noget som helst. Hvis en kunde i en butik har vundet sit køb tilbage, får brugeren besked maximalt 30 sekunder efter købet. Derpå tilbagefører MobilePay selv købsbeløbet.

Beløbene kan svinge fra små til større beløb.

»Der kan være mange mindre beløb, som er gået til kaffe eller tyggegummi,« siger Peter Kjærsgaard.

Dog er der en øvre grænse for pengepræmierne.

»Vi har sat en grænse, der hedder en middag for to, og det er op imod 1.500 kroner,« siger Peter Kjærsgaard.

Han fortæller desuden, at de to første måneder er en prøveperiode, men kan ikke afvise, at den løber videre.